《琵琶仙·日暮倚秋辛阁，闻隔院玉笙声，忽触宿感。用白石自度腔韵写之》
清代·冯幵

杨柳高楼，早憔悴、旧日烟条云叶。离恨吹入参差，秋风正凄绝。

芳草外、斜阳有限，甚啼到、空山鶗鴂。十载心期，香消酒冷，弹指能说。

又何事、泊凤飘鸾，漫孤负、青春好时节。空把一襟零泪，与荒阶苔荚。

休更盼、团圞镜约，恐玉人、两鬓都雪。总悔珠箔飘灯，那时轻别。

作者简介：1873-1931，字君木，浙江慈溪人。生于清穆宗同治十二年，卒于民国二十年，年五十九岁。少孤，从母俞受诗。年十五六，斐然有著作志。二十补诸生，光绪二十三年，（公元一八九七年）以拔贡试于朝，列二等。例得知县，拜自显为儒官，受丽水县学训导。寻调宣平，因病不赴。年甫三十，归，不复出，与吴昌硕、况周颐、朱孝藏、程颂万游，交尤笃。晚，以疾卒于海上旅次。开为文华实相资，诗出入杜、韩、黄、陈，兼工倚声，尝与陈境塘等结剡社。著有《回风堂文》若干卷，诗若干卷，词一卷，日记若干卷，杂著若干种，藏于家。